Hemm kliem li llum inqisuh vulgari iżda fl-imgħoddi ma kienx. Aktarx kien kliem innoċenti li maż-żmien it-tifsira tiegħu nqalbet ta' taħt fuq. Qabel ma tkompli taqra, jekk toffendi ruħek, dabbar rasek. Imma kieku tiskrupla, m'intix hawn. Mhux hekk? Mela kompli, u kif tlesti mur qerr. għoxx Illum tfisser l-organu ġenitali tal-mara u xi ħadd għaġeb, rieqed, mejjet ħaj, eż. Ejja l-għoxx, kemm se ddum? U minnha noħorġu għoxxata , jiġ. ħmerija, ċuċata. Nużawha wkoll fid-dagħa u fi skoss espressjonijiet ikkuluriti. Imma l-ewwel tifsira ta' din il-kelma hi bejta. Sew qed taqra. Bejta ta' tajr u ta' annimali oħra. Fid-Damma ta' Agius de Soldanis, dizzjunarju ta' 250 sena ilu, hemm eżempji bħal għoxx tal-għasafar , għoxx tal-ħamiem , u għoxx tal-ġrieden . ħaqq Kelma sinonima mad-dagħa u l-kliem ħażin tant li għandna verb imnissel minnha, ħaqqaq , li jfisser qal xebgħa kliem ħażin jew, appuntu, qal ħaqq wara l-oħra, eż. Dak il-ħin kollu jħaqqaq . Ħafna jaħsbu li din il-kelma marbuta ma' kulma hu ġust, sewwa u xieraq. Iżda l- ħaqq tad-dagħa m'għandha x'taqsam xejn mal-ġustizzja. Ġejja mill-verb jaħraq li fl-antik kien jintuża hekk: jaħraq ġenshom , jiġ. bejn wieħed u ieħor, nirra jinħaraq ġenshom, inkella jaħraq dinek , dinek tfisser ir-reliġjon tiegħek. Maż-żmien il-forma jaħraq ħadet diversi xejriet, fosthom raq dinek , ħaq raq dinek , sa ma saret ħaqq dinek , ħaqq ix-xjaten , ħaqq il-bandiera dinja , u ħaqq x'jiġik f'ħalqek dak il-ħin. Din il-kelma għaddiet minn ħafna bidliet. Fil-bidu kienet tirreferi għall-kolostru, l-ewwel ħalib minn sider il-mara wara li twelled. Minn hemm, b'xi mod, saret tfisser l-isperma tar-raġel. Imbagħad bdiet tintuża għal xi ħadd kiesaħ jew aħdar, u minn das-sens żviluppa n-nom libaġni , eż. Imma għala din il-libaġni kollha? . U biex tagħqad (no pun intended), issa nużawha wkoll meta nistagħġbu, eż. Il-liba kemm dħakt , Il-liba x'logħba lagħbu . Toqgħod tgħid, il-liba x'kelma dik! ġarretta Għal min ma jafx, il-ġarretta hi l-prepuzju, il-ġilda li tgħatti r-ras tal-pene. It-tifsira oriġinali tal-kelma hi biċċa laħam taċ-ċanga min-naħa t'isfel ta' sieq il-baqra, eż. Meta nkun marid iġġibli l-brodu u tmur tixtrili ftit ġarretta jew xi sidra tat-tiġieġa . Għandna żewġ kelmiet bi storja simili: falda u perżuta li minn biċċa laħam ( falda taċ-ċanga mimlija , perżuta u biċċa ġobon ) saru jirreferu għal parti mill-organu ġenitali tal-mara. Għax aħna hemm moħħna! ħexa Kif qed insemmu l-falda mimlija, il-verb ħexa fil-bidu kien ifisser timla xi ħaġa, eż. i r-ravjul taħxih bl-irkotta u t-tursin inkella tiġieġa moħxija bir-ross . Għawdex għadek issib min jużaha f'dan is-sens, mhux biss għall-ikel imma anki, fejn naf jien, għal xi saqqu moħxi bis-suf. U kif nafu, it-tifsira kompliet tiżviluppa. Illum tintuża f'kuntest sesswali kif ukoll meta tħassar, tgħarraq jew tirvina xi ħaġa, eż. Ara naqra kif ħxieh DVD player jagħfas u jbagħbas inkella Bil-qrid tiegħek ħxejtli nofstanhar . Nużawha wkoll meta xi ħadd iqarraq b'ħaddieħor, eż. Dak tixtrix mingħandu għax jaħxik . U la ġejna fiha, tinsiex x'jgħid il-Malti: Bil-paċenzja u ftit bżieq iljunfant ħexa werżieq! Verżjoni iqsar ta' dan l-artiklu kienet dehret fis-sit Lovin Malta
L-istorja wara kliem vulgari